У сувязі з выбарамі ў Сейм у 1922 г. беларускія дзеячы ў Вільні 9 жніўня заснавалі Беларускі цэнтральны выбарны камітэт, якім кіраваў Антон Луцкевіч. Тарашкевіч да 1925 г. лічыў Ярэміча яго самым верным ад’ютантам. Стаў членам управы камітэта і адначасна кандыдатам у дэпутаты са спіска нацыянальных меншасцяў № 16. Увайшоў у палату разам з іншымі беларускімі пасламі. 11 беларускіх паслоў і 3 сенатара стварылі ў польскім парламенце Беларускі клуб, якім кіраваў Тарашкевіч. У сувязі з заснаваннем БСРГ з 1925 г. дайшло да расколу ў клубе. Грамадоўцы стварылі ўласны клуб, а апошнія дэпутаты асталіся ў Беларускім клубе (кс. Адам Станкевіч, Васіль Рагуля) і на старшыню абралі Ярэміча. Ён выступаў супраць супрацоўніцтва з польскімі партыямі.